L’eveniment da la raclettada

Anc in pèr mais stuain nus spetgar sin il temp cura ch’ins po star ditg ora en curtin e giudair la saira sut tschiel avert. Anc ussa fissi memia fraid per far ina grillada. Ma i dat latiers ina bella alternativa, ina che è sa derasada ils davos 40 onns cunzunt en Svizra. Ina saira da raclette è adina bainvegnida. Pitschen e grond pon sa divertir tar la cuschinada collectiva. Sche jau vegn envidà ad ina raclettada vul quai dir ch’i dettia per tuts insatge da far durant tschaina. Igl è dal rest la meglra pussaivladad da cumbinar charn, chaschiel, tartuffels, legums e fritgs. L’impurtant cundriz per la tschaina da raclette è il furnel. Tar nus a chasa vegn dapi 25 onns adina il medem apparat en funcziun. Quel vegn tschentà amez la maisa, enturn vegn posiziunà l’entir accessori: differents cundiments, paiver spezial, puletg, curry, pulvra d’agl, paprica e per ils nasfins perfin l’aromat. Sin maisa vegnan alura cucumeras, tircs pitschens, tschagulas, bulieus, ananas e paira. Cura che tut la cumpagnia è pronta entschaiva la cuschinada. Noss figl che na mangia betg chaschiel ha gust da crear ses recept persunal cun tartuffels. Jau cumbinesch, ina purziun uschia, l’autra cun varianta pli picanta. Las dunnas restan tar la moda tradiziunala: Luar chaschiel e laschar cular quel sur il tartuffel semtgà en il taglier. Tar ina da questas cuschinadas avain nus scuvrì ch’ins po metter sin la platta gronda da raclette era autra charn che las obligatas cipolatas. Ina raclettada cun pulaster e flettas da vadè augmenta l’effect ed As offrescha dapli variaziun. 

Jau As giavisch bleras cuschinadas collectivas cun buna cumpagnia. 
Augustin Beeli